[{"text_idx": "#000000", "text": "Seal oli ro\u0303skust, saja aasta risu, asbesti ja uksi, mis avanesid su\u0308gavikku. Katkisest katusest laperdasid saaliha\u0308marusse tuvid. Olin silmitsi linna varjatud poolega \u2013 unustatud ja hu\u0308ljatud sisetu\u0308hermaaga siinsamas, kodu la\u0308hedal, magistraali ko\u0303rval."}, {"text_idx": "#000001", "text": "Sellest saab varsti ku\u0308mme aastat. O\u0303hin avada ja elustada Tartus mo\u0303nd suurt ja so\u0308o\u0308tis to\u0308o\u0308stusruumi oli tekkinud mitmes meeles \u2013 kes oli Tallinna Polymeri ja Kultuurikatla tegemisi tunnistanud, kes Helsingis vo\u0303i Berliinis kultuuritehastest sa\u0308det saanud. Osa vandeseltslastest oli seotud Genklubiga, asutanud juba \u201eTartu ja maailma\u201d Mu\u0308u\u0308rilehe \u2013 tajudes, et tavameedia ei ma\u0308rka ega kajasta ku\u0308llalt uue ku\u0308mnendi melu. Pa\u0308rmivabrikusse asumine oli vallutus, aga ka akupunktuur; katse kandepinda vo\u0303ita kaprealismi Monopoli-ma\u0308ngus, kus oled keegi, kui sul on kinnisvara (kas vo\u0303i vaid hallata) ning see oli ka katse torkida kultuurilinna 21. sajandis elama."}, {"text_idx": "#000002", "text": "Pa\u0308rmivabriku paariaastane vita nova ja kiire lo\u0303pp on o\u0303pikuna\u0308iteks Eesti esimese po\u0303lvkonna kultuuritehaste to\u0303usust ja langusest. Seda saagat siin u\u0308mber jutustada ei jo\u0303ua. Saaga otsasaamises on kerge su\u0308u\u0308distada u\u0308leilmset majanduskriisi, nagu asjaosalised on takkaja\u0308rele teinudki (et mitte ja\u0308a\u0308da na\u0308rima u\u0308ksteise kallal), aga kestnuks Pa\u0308rmivabrik kriisita vo\u0303i buumis kauem? Seda vo\u0303ib vaid mo\u0303istatada."}, {"text_idx": "#000004", "text": "Tu\u0308hjalt see vabrik seisabki siiani. Tallinna Polymer kestis kauem, ent kuhtus u\u0308sna samamoodi; 2011. aasta kampaanias etableerunud Kultuurikatel majutab nu\u0308u\u0308d Euroopa eesistujaid ja mainib subkultuurset minevikku veel vaid mokaotsast. Esimese po\u0303lvkonna lo\u0303pp."}, {"text_idx": "#000005", "text": "Ehkki Tallinna Telliskivi loomelinnak asutati 2009, vaid aasta pa\u0308rast Tartu Kultuuritehast, kujunes see juba ja\u0308rgmise po\u0303lvkonna hub\u2019iks, mis o\u0303ppis nii va\u0308lismaa kui ilmselt ka kohalike eelka\u0308ijate ebao\u0303nnestumistest ning mille rajamisel taibati panustada ka investeeringubaasi ja keskkonna sanitaarsusesse. U\u0308helt poolt parem planeerimine, teiselt poolt ka soodsam aeg \u2013 loomemajanduse propaganda oli vilja kandnud, kriitiline hulk hipstereid korraldamises-ettevo\u0303tluses piisavalt kogenud ning ehk kannustasid ka\u0308ivitajaid ka kultuuripealinna-aasta vaimustused ja pettumused. Siis ja ta\u0308nini u\u0308he jalaga no\u0303ukaajas pealinna valitsemise suhtes kujunes just sel perioodil uutes era- ja kodanikualgatustes konstruktiivselt opositsiooniline, nimme ja auahnelt la\u0308a\u0308nelik eneseteadvus."}, {"text_idx": "#000006", "text": "A\u0308rgem unustagem ka sotsiaalvo\u0303rgustikke \u2013 just samal perioodil laienes jo\u0303udsalt Facebooki ja Twitteri kasutamine, tekkisid uudsed tasuta vo\u0303imalused oma klubide, ko\u0303rvaro\u0303ngaste vo\u0303i kakukeste reklaamiks, nagu ka senikogematult laiahaardeline tehnoloogiline meedium kogukondade sidumiseks. Telliskivi eestvedaja Jaanus Juss on intervjuudes ko\u0303nelnud rentnike valimisest paigavaimu ja seniste olijatega sobivuse alusel \u2013 niisiis u\u0308sna samamoodi kui Facebookis so\u0303pru valitakse. Omal moel on iga so\u0303bralist isiklik utoopiline projekt; samadel alustel arenev loovlinnak on aga katse kehtestada sarnast utoopiat avalikus linnaruumis \u2013 see on ku\u0308ll po\u0303himo\u0303tteliselt avatud, ent siiski paljus enklaaviline territoorium, kuhu kuulujad (va\u0308ljavalitud, omaks vo\u0303etud ja seela\u0308bi eeldatavasti ka u\u0308hismajanduses maksejo\u0303ulised) saavad vastastikku tugevdada reaalelulist ja virtuaalset sidet, koos lustida, luua, toota ja tarbida."}, {"text_idx": "#000007", "text": "Telliskivi eestvedaja Jaanus Juss on intervjuudes ko\u0303nelnud rentnike valimisest paigavaimu ja seniste olijatega sobivuse alusel \u2013 niisiis u\u0308sna samamoodi kui Facebookis so\u0303pru valitakse. Omal moel on iga so\u0303bralist isiklik utoopiline projekt; samadel alustel arenev loovlinnak on aga katse kehtestada sarnast utoopiat avalikus linnaruumis."}, {"text_idx": "#000008", "text": "Just ambitsioon kujuneda terveks utoopiliseks mikrolinnaks eristab Telliskivi varasemaist Eesti vanadesse to\u0308o\u0308stuskeskkondadesse rajatud loovkeskustest. Enklaavilisuse juures on see siiski ka kolonialistlik, oma mo\u0303ju- ja va\u0308a\u0308rtusruumi laiendamist taotlev keskkond: kui parim to\u0308o\u0308 ja toit ja lo\u0303bu ja looming ja pood ja pidu on ko\u0303ik u\u0308sna va\u0308ikesel maa-alal mitmeku\u0308lgselt esindatud, tekib pu\u0308sikundedel loomulik iha ka ko\u0303igele sellele vo\u0303imalikult la\u0308hedal elada. No\u0303nda on loomelinnak olnud u\u0308heks Kalamaja gentrifikatsiooni peamiseks vedajaks. Nagu juba va\u0308idetud, on selles tunda omajagu vastandumist vanameelsele Tallinna elukorraldusele, kus subkultuurid, ta\u0308navakunst ja (mittekeskerakondlik) va\u0308ikeettevo\u0303tlus eriti kunagi pole olnud tervitatud. Samas on Telliskivist magistrito\u0308o\u0308 kirjutanud Epp Vahtrama\u0308e andnud ku\u0308sitluste po\u0303hjal mo\u0303ista, et Kalamajas ja Pelgulinnas on ka neid, kes loomelinnaku arenguid ning kultuurilisi va\u0308a\u0308rtuseelistusi vo\u0303o\u0303ristavad, leidmata seal kohta oma identiteedile (nagu ka neid, kelle meelest teeb laienev-tihenev hub juba liigagi palju kompromisse kommertsiga) (1)."}, {"text_idx": "#000009", "text": "Sel taustal on eriti po\u0303nev ja\u0308lgida Telliskivi Tartu spinoff\u2019i Aparaaditehase arengut. U\u0308helt poolt on see Tallinna usin o\u0303pilane utoopilise mikrolinna rajamisel. Teiselt poolt on territoorium mo\u0303nevo\u0303rra piiratum ning vahetu tagamaa ma\u0308rksa ahtam \u2013 kuigi esialgsed kartused kesklinnast liiga kaugel asumise suhtes on vist valdavalt siiski alusetuks osutunud ning Ko\u0303rgema Kunstikooli hipsterid on selle kenasti u\u0308les leidnud, ei ole vahetus raadiuses kuigi palju o\u0303dusat eluruumi; samuti on loome- ja klubimajanduse turg ma\u0308rksa kiduram, misto\u0303ttu on ku\u0308llaga na\u0308dalavahetusi, mil Telliskivi alal vo\u0303ib kohata rohkem tartlasi kui Tartu alternatiivkultuurimajades kokku. Ent selles vo\u0303ib peituda ka potentsiaal loominguliselt kohaneda laiema elanikeringi vajadustega, hajutades eelarvamusi Aparaaditehasest kui liigeksklusiivsest hipsteriparadiisist \u2013 na\u0308iteks kui seal taibatakse hoida ja va\u0308a\u0308rtustada Sodiaagi vankumatut u\u0308leminekuaja-camp\u2019isamavo\u0303rd Aparaadi restorani pu\u0308u\u0308dliku kohandumisega globaalse loovklassi maitsele (2)."}, {"text_idx": "#000010", "text": "Aparaaditehase tuntav erinevus Tallinnast on siiski munitsipaalpoliitilise trotsi puudumine \u2013 tehase u\u0308ks vedajatest, Lemmit Kaplinski kuulub sotsdemmide ridades ka linna kultuurikomisjoni, linn on subkultuuride ja ta\u0308navakunsti suhtes pigem soosivaks muutunud, kaasavast eelarvest saadi toetust Taskupargi rajamiseks. Selline pigem su\u0308nergeetiline koostoimimine linnaga vo\u0303ib tegevust kergendada, aga ka gerilja-ambitsioone ka\u0308rpida \u2013 Tartus ro\u0303o\u0303mustatakse uue \u201esebra\u201d u\u0308le, Tallinnas nimetatakse menetluskorra kiuste ise Google Mapsis ta\u0308navaid (3). Kuivo\u0303rd tehas ja Tartu linn u\u0308heskoos suudavad suuremaid linnaruumilisi ambitsioone kasvatada ja ellu viia, na\u0308itavad la\u0308hiaastad (ka 2024 Euroopa kultuuripealinna tiitlile pu\u0308rgimises)."}, {"text_idx": "#000011", "text": "Milline on ta\u0308naste kultuuritehaste ja loomelinnakute edasine saatus, milliseks kujuneb ja\u0308rgmine po\u0303lvkond? Ilmselt on nii Telliskivi kui ka Aparaaditehase ka\u0308imalu\u0308kkamisel olnud va\u0308ltimatu tugineda kvaliteediteadlikele, loominguliselt ja (virtuaal)sotsiaalselt eriti aktiivsetele huviru\u0308hmadele, kuid kaugemas perspektiivis tuleks ma\u0308rgata ja leevendada laiema kultuurikeskkonnaga sugenevaid lo\u0303hesid. Ta\u0308ikad ning u\u0308mbruskonda laienevad turu- ja toidualad loovad selleks ilmselt juba niigi hea vo\u0303imaluse; ilmselt on siin suur potentsiaal ka teatritel ja festivalidel, mis piletihindu lakke ei lennuta. Facebooki-profiili po\u0303himo\u0303ttel arendatav utoopiliste sihtidega kogukond on siseringile o\u0303dus ja turvaline (ei satu igasugu osse ja suvakaid hulka), ent kui linna ja riigi elanikkonnas ei kipu ja\u0308rele andma to\u0303rge \u201ehipsterimuusika\u201d, kaasaegse kunsti ja kultuurilise paljususe suhtes, on aeg mo\u0303elda ka teistsugustele, u\u0308htaegu ligilaskvamatele ja va\u0308ljaku\u0308u\u0308nitavamatele tegevustele. Ko\u0303iki ei vo\u0303ida kunagi enda leeri, vo\u0303imalusi enamatele saab luua ometi. Kognitiivne dissonants Tallinn Music Weeki ku\u0308laliste poolt Telliskivi-idu\u0308lli po\u0303hjal u\u0308listatud kultuurilinna ning visalt kaduva ra\u0308a\u0308mas ja lootusetu postsovetismi vahel pole ju vo\u0303o\u0303ras u\u0308helegi lahtiste silmadega Tallinnas liikujale; kuidas seda dissonantsi kahandada?"}, {"text_idx": "#000012", "text": "Ilmselt on nii Telliskivi kui ka Aparaaditehase ka\u0308imalu\u0308kkamisel olnud va\u0308ltimatu tugineda kvaliteediteadlikele, loominguliselt ja (virtuaal)sotsiaalselt eriti aktiivsetele huviru\u0308hmadele, kuid kaugemas perspektiivis tuleks ma\u0308rgata ja leevendada laiema kultuurikeskkonnaga sugenevaid lo\u0303hesid."}, {"text_idx": "#000013", "text": "Tartus pole nii drastilisi klassilisi ega etnilisi vahesid, ent ikka tasub ku\u0308sida, kui palju teavad vahetus naabruses toimuvast Tammelinn ja Samelin? Kui palju on a\u0308sja avatud Taskuparki vo\u0303imalik tuua igapa\u0308evast koguperemelu ja kui palju tuua seda tiheda autoliiklusega a\u0308a\u0308ristatud ta\u0308navafrontidesse? Mil moel hakkab Aparaaditehases toimuv mo\u0303jutama raudteea\u0308a\u0308rse arendamist, millal tekib soodsalt turistiso\u0303bralikku lisa/konkurentsi Hektori hostelile? Millal vo\u0303tab uut kodu otsiv Tartu Elektriteater tehasekvartali la\u0308histel u\u0308le kobarkinodega sammupidamatu Ekraani ning teineteise kaisus kohtuvad kultuurikvartali ja ERR Tartu stuudio pilgud? Ning kas Aparaaditehase paljuski teretulnud korrastamis- ja klantsimistuhinas ja\u0308a\u0308vad alles nood ha\u0308marad ulmelised salaka\u0308igud, kus Sodiaagis plaate ma\u0308ngimas ka\u0308ies pausiaegadel o\u0308o\u0308siti uitamas ka\u0308in nagu oma ma\u0308lestustes kultuuritehase algusaegadest?"}, {"text_idx": "#000014", "text": "Kas suuremais linnades leidub kohta veel mo\u0303nele samas laadis hub\u2019ile? Kasutatavad vanad to\u0308o\u0308stuskeskkonnad on nii Tallinnas kui Tartus u\u0308le vaadatud, ent paljuski va\u0308lja praagitud (Tartu kultuuritehase ja\u0308tkuks oli sihikul ka Turu ta\u0308nava katlamajakompleks \u2013 asukohalt suure potentsiaaliga, ent ehitised tuleks maatasa vo\u0303tta ja uuesti u\u0308les ehitada, pinnas puhastada ...) Tartus ei maksa ka unustada, et veel u\u0308heks selliseks \u201ekultuuritehaseks\u201d ja u\u0308mbruskonda arendavaks to\u0303mbekeskuseks pu\u0308rib (vo\u0303i on juba saanud) riigitoetusega ERM; vahelduva pilvisuse all on endiselt plaanis linnaraamatukogu ja kunstimuuseumi (ja mida ko\u0303ike veel) majutav keskus su\u0308dalinnas."}, {"text_idx": "#000015", "text": "Suurema stardikapitalita oma utoopilise kultuuriruumi rajajatel tasub ehk hoopiski alustada va\u0308iksemalt, tihedamalt ja soojemalt. Mudeleid jagub sellekski: Tartus peab vapralt vastu Genialistide Klubi, na\u0308ituste ja kontsertidega on Karlova hipsterimekaks saanud Barlova, kirjanduslinna lipu all kujuneb multifunktsionaalseks keskuseks Tartu Kirjanduse Maja. Tallinnas vo\u0303ib selliseid uusi ja hubasemaid ruume ka lisanduda (nimme) lausa allpool avalikku uudisku\u0308nnist. Teisalt tekib globaalse mobiilsuse ajastul ja kasumijahti trotsides ku\u0308llap u\u0308ha enam ad hoc kooslusi, popup-kohvikuid, korterina\u0308itusi, u\u0308heo\u0303htusu\u0308ndmusi ning nii linnanomadismi kui metsareive ja saarefestivale, mis end kuigi kauaks u\u0308heainsa ruumiga ei seogi. Uue po\u0303lvkonna loomelinnak on netis ja nutifonides, ta\u0308na ko\u0303rvalmajas, homme metsatalus, u\u0308lehomme laiurannal."}, {"text_idx": "#000018", "text": "Avaldatud 2018.a. talvenumbris (nr 92)"}]